“በዓባይ ጉዳይ የግብጽ አቋም ስህተትና ስግብግብነት የተሞላበት ነው፡፡” ኡስታዝ አቡበከር አህመድ
ባሕር ዳር፡ ሰኔ 17/2012 ዓ.ም (አብመድ) ኢትዮጵያውያን በዓባይ ዙሪያ የግብጽን የውሸት ትርክት በማጋለጥ እውነታውን ለዓለም ኅብረተሰብ ማሳወቅ እንደሚገባቸው ኡስታዝ አቡበከር አህመድ ተናግረዋል፡፡በአባይ ወንዝ እንደ ባለቤት ያጣነውን መብት፣ በአልሲሲ መንግሥት እየተፈጸመ ያለውን ደባና “አባይ የግብጽ የተፈጥሮ (የአላህ) ስጦታ ነው” የሚለውን የውሸት ትርክት ለዓለም አቀፍ ተቋማት መናገርና ማቅረብ የዜግነት ግዴታ መሆኑን ኡስታዝ አቡበከር አስገንዝበዋል፡፡ በዓባይ ጉዳይ የግብጽ አቋም ፍጹም ስህተትና ስግብግብነት የተሞላበት መሆኑንም ተናግረዋል፡፡ማንኛውም ዜጋ ያለማንም ቀስቃሽ የሀገሩ አምባሳደር መሆን እንዳለበትና የዜግነት ግዴታው እንደሆነም የጠቆሙት ኡስታዝ አቡበከር በውሸት የፖለቲካ ሴራ የሚያሴሩትን አካላት በተገኘው አጋጣሚ ለዓለም ማኅበረሰብና ተቋማት ማጋለጥ እንደሚያስፈልግ ማስገንዘባቸውንም ኢፕድ ዘግቧል፡፡